**Συνεδρίαση Επιτροπής για το Μέλλον του Δικηγορικού Επαγγέλματος και των Νομικών Υπηρεσιών (Ρώμη 28.3.2019)**

**Συμμετέχοντες: Παναγιώτης Περάκης (Ελληνική Αντιπροσωπεία/Δ.Σ.Α), Μαρία Σταματογιάννη (ΔΣΠ)**

**…….....................................................................................**

Συνεδρίασε στη Βιέννη την Πέμπτη 28.3.2019 η Επιτροπή του CCBE για το Μέλλον του Δικηγορικού Επαγγέλματος και των Νομικών Υπηρεσιών (Future of the Legal Profession and Legal Services Committee). Στη συνεδρίαση από ελληνικής πλευράς συμμετείχε ο Παναγιώτης Περάκης και η Μαρία Σταματογιάννη.

Τα σπουδαιότερα σημεία της συνεδρίασης ήταν τα ακόλουθα:

**1. Εξελίξεις και σχέδιο δράσης της Επιτροπής**

Δεδομένων των εξελίξεων που αναμένεται να επιδράσουν στο μέλλον ραγδαία τη δικηγορία και τους δικηγορικών συλλόγους (νομικές ηλεκτρονικές πλατφόρμες, τεχνητή νοημοσύνη, ψηφιακή πρόσβαση στα δικαστήρια, εκπαίδευση δικηγόρων, πρόσβαση στη δικαιοσύνη, τεκμηρίωση εξειδίκευσης και ποιότητας νομικών υπηρεσιών κλπ.), ο Πρόεδρος της Επιτροπής πρότεινε το 2019 να δοθεί έμφαση στους ακόλουθους τομείς:

α) Παρακολούθηση των πρωτοβουλιών ευρωπαϊκών και διεθνών φορέων που σχετίζονται με τις τεχνολογικές εξελίξεις στη δικηγορία (Διεθνής Δικηγορικός Σύλλογος – IBA, Αμερικανικός Δικηγορικός Σύλλογος – ABA, Kαναδικός Δικηγορικός Σύλλογος κλπ.), προκειμένου να υπάρξει στενή συνεργασία με τους όλους τους ενδιαφερόμενους φορείς, να ενισχυθεί η συνεργασία με την Διεθνή Ένωση Νέων Δικηγόρων (AIJA), να δημιουργηθεί μια ομάδα εργασίας από κοινού με τον ΙΒΑ για τη σύνταξη κατευθυντήριων γραμμών προς τους παρόχους που εκφεύγουν του ρυθμιστικού πλαισίου και να διερευνηθεί η δυνατότητα δημιουργίας ενός Δικτύου ευρωπαϊκών ή και εθνικών θερμοκοιτίδων (incubators).

β) Όσον αφορά τη χρήση της τεχνητής νοημοσύνης (ΤΝ) θα πρέπει το CCBE να παρακολουθήσει και να συμμετέχει κατά το δυνατό στη διαμόρφωση του ευρωπαϊκού και διεθνούς κανονιστικού πλαισίου, ενώ τονίστηκε ότι η διάχυση των ψηφιακών τεχνολογιών σε διάφορα στάδια και τομείς άσκησης της δικηγορίας καθιστά πλέον αναγκαία την συνδρομή και άλλων Επιτροπών του CCBE, ώστε να οριοθετηθεί με εγκυρότητα και ομογενοποιημένα η έννοια της ΤΝ και των εφαρμογών της, καθώς και να προσδιορισθούν τεκμηριωμένα οι πιθανές επιδράσεις της στις νομικές υπηρεσίες και το δικαστικό σύστημα. Είναι σκόπιμο, επομένως, να συζητηθούν και με τις άλλες Επιτροπές τα συμπεράσματα του Συνεδρίου της Λιλ (11/2018) και να συνεχιστεί η συνεργασία με το Συμβούλιο της Ευρώπης (ειδικότερα, το CEPEJ), καθώς και να υπάρξει συντονισμός με τις εργασίες της Ομάδας Εργασίας (HLEG) που σύστησε η Επιτροπή ΕΕ για να προτείνει ρυθμιστικό πλαίσιο κανόνων ηθικής στη χρήση της ΤΝ και πολιτική. Ένα πρώτο σχέδιο των κατευθυντήριων γραμμών, τέθηκε σε διαβούλευση τον Δεκέμβριο 2018 (συνοπτική παρουσίαση στα ελληνικά) και δόθηκε στη δημοσιότητα. Οι βασικές κατευθύνσεις συνοψίζονται στη διασφάλιση ανθρωπο­κεντρικής και αξιόπιστης ΤΝ, με εχέγγυα κυβερνο-ασφάλειας και σεβασμού στο δίκαιο, αρχές που θα πρέπει να καθίστανται εγγενή στοιχεία ήδη του αρχικού σχεδιασμού (ethics/security by design).

γ) Σύμπραξη με την Επιτροπή Δικαίου Πληροφορικής (ΙΤ Law Committee) του CCBE ειδικότερα για την επίτευξη συνεργειών με τους δικαστές στο πλαίσιο της δράσης e-Justice του Συμβουλίου της Ευρώπης, που περιλαμβάνει την εκπόνηση συστάσεων και οδηγιών για τη χρήση ΤΝ στα δικαστήρια

δ) Παρακολούθηση των νομοθετικών και νομολογιακών εξελίξεων σε θέματα συνεργατικής οικονομίας και διαδικτυακών πλατφορμών, διερεύνηση της αναγκαιότητας σύνταξης σχετικών συστάσεων ή και ρυθμιστικής παρέμ­βασης στο μέτρο που προκύπτει παροχή νομικών υπηρεσιών.

Η παραπάνω πρόταση σχεδίου δράσης για το 2019 έγινε ομόφωνα δεκτή.

**2. Τεχνητή νοημοσύνη**

Κατά τη διάρκεια της συνεδρίασης έγινε εκτενής συζήτηση και ανταλλαγή απόψεων για τις επιδράσεις της ΤΝ στη δικηγορία με αφορμή πρόσφατη τοποθέτηση του Ευρωκοινοβουλίου, το κείμενο που δημοσιοποιήθηκε από το HLEG (βλεπ. 2β ανωτέρω). Οι βασικές διαπιστώσεις που προέκυψαν είναι οι ακόλουθες:

(α) Η ΤΝ μπορεί πράγματι να βοηθήσει διωκτικές και ανακριτικές αρχές, δικηγόρους και δικαστές στο έργο τους, κυρίως χάρη στην διευρυμένη πρόσβαση σε στατιστικά στοιχεία, νομολογία, ανάλυση δικαστικών αποφάσεων, και τη συνδυαστική ανάλυση όλων των παραπάνω. Μπορεί επίσης να συντομεύσει τους χρόνους διαχείρισης των υποθέσεων και να επιτρέψει την αποτελεσματικότερη υποβολή δικαστικών εγγράφων και την πρόσβαση σε αυτά από όλα τα εμπλεκόμενα μέρη. Σε κάθε περίπτωση όμως πρέπει να διασφαλίζεται η διαφάνεια, η αμεροληψία, η νομική βεβαιότητα και η αρχή της ισότητας των όπλων.

(β) Ιδιαίτερη σημασία έχει το πλαίσιο χρήσης της ΤΝ από τους εμπλεκόμενους φορείς (διοίκηση, αστυνομία, εισαγγελία, δικαστήριο, διαδίκους), εάν δηλαδή θα λάβει μια διάσταση παραμετροποίησης, εμβάθυνσης και επιτάχυνσης των υφιστάμενων διαδικασιών και πληροφοριών, οπότε ισχύουν οι υπάρχουσες αρχές αμεροληψίας, επαρκούς αιτιολογίας κλπ., ή εάν θα συνίσταται σε νέες διαφορετικές διαδικασίες, που πιθανότατα εκφεύγουν του ελέγχου των διαδίκων και δεν είναι ουδέτερες ούτε διαφανείς (πχ. εφαρμογές συμπεριφορικής ανάλυσης, πρόβλεψης πιθανότητας υποτροπής, πρόβλεψης αποφάσεων, ανιχνευτές ψεύδους κλπ), οπότε θα πρέπει οπωσδήποτε να θεσπισθούν ασφαλιστικές δικλείδες για την ισότητα των όπλων, το αδιάβλητο της διαδικασίας, την αμεροληψία και την επίτευξη δίκαιης δίκης, καθώς και της δυνατότητας οι διάδικοι να έχουν δυνατότητα πρόσβασης στις ηλεκτρονικές εφαρμογές και τους αλγόριθμους που αφορούν την υπόθεσή τους όπως ακριβώς και οι δικαστές.

(γ) Αυτό που εν πρώτοις διαφαίνεται είναι ότι τα εργαλεία της ΤΝ μπορούν να καταστήσουν ευχερέστερη και οικονομικότερη την πρόσβαση στη δικαιοσύνη σε περισσότερους. Θα πρέπει, ωστόσο, να διασφαλιστεί ότι όλοι θα έχουν ίσες ευκαιρίες σε αμερόληπτες διαδικασίες κι ότι η τελική κρίση θα λαμβάνεται από δικαστή (και όχι μηχανή), καθώς και ότι, τελικά, δεν θα καθιερωθεί μια «ακριβή» για τους λίγους και «φθηνή» για τους πολλούς Δικαιοσύνη, όπου η χρήση ΤΝ θα αποστερεί τον διάδικο από το δικαίωμα υπεράσπισης, αντίκρουσης ισχυρισμών ή από άλλα δικονομικά ή ουσιαστικά δικαιώματα.

(δ) Ενώ προς το παρόν μιλάμε για σχετικά «ήπια» ΤΝ, πρέπει ωστόσο να εξασφαλιστεί ότι οι νέες εφαρμογές δεν θα αφήνουν χώρο για ντετερμι­νιστικές διακρίσεις, χρήση προκαταλήψεων, στερεοτυπικές πρακτικές ή και καταχρήσεις. Κοιτώντας προς το μέλλον, θα πρέπει να κατοχυ­ρώνονται η ασφάλεια και η ποιότητα των εισαγόμενων δεδομένων, η διαφάνεια και η ουδετερότητα στη λειτουργία, αλλά και ότι σε κάθε περίπτωση οι άνθρωποι (διάδικοι-δικαστές) θα διατηρούν το τελευταίο λόγο και το δικαίωμα αντίκρουσης των «δεδομένων», κάτι το οποίο προϋποθέτει δικαίωμα πρόσβασης και δυνατότητα ελέγχου των παραμέτρων στις οποίες βασίζεται οποιαδήποτε εφαρμογή ΤΝ για κάθε διάδικο ή εμπλεκόμενο.

 **Για την Ελληνική Αντιπροσωπεία**

 **Παναγιώτης Περάκης – Μαρία Σταματογιάννη**